Barbara Strozzi

Barbara Strozzi (født Barbara Valle;Barbara Strozzi , Musik und Gender im Internet, Hochschule für Musik und Theater Hamburg døpt 6. august 1619 i Venezia; død 11. november 1677 i Padova) var en italiensk sanger og barokk-komponist.

 Liv 
Barbara Strozzi var adoptivdatter av juristen, dikteren og librettisten Giulio Strozzi. Moren, Isabella Garzon, var Giulios husholder, så Barbara var sannsynligvis Giulios uekte datter.

Faren oppdaget tidlig Barbaras begavelse og sørget for at hun fikk en god musikkutdanning av lærere som Francesco Cavalli og Antonio Cesti. I 1637 grunnla faren Accademia degli UnisoniEn avlegger av det større Accademia degli Incogniti med det formål å skape et forum der hun kunne framføre egne komposisjoner. Hun ble også akademiets leder. Byens berømte musikkpersonligheter, som Claudio Monteverdi, deltok i sammenkomstene.

David og Ellen Rosand har antydet at Bernardo Strozzis portrett Gambisten framstiller Barbara Strozzi, og dersom det er riktig ernærte hun seg høyst sannsynlig som kurtisane: blomsten i håret og det blottede brystet var kjennetegnet på utøvere av dette yrket, og ved hjelp av gamben ble en tradisjonell knytning mellom musikk og seksualitet personifisert.På Barbara Strozzis tid hadde utøvelse av musikk erotiske konnotasjoner og framføring av musikk var derfor en viktig del av forretningsideen til venetianske kurtisaner, mens kvinner som ønsket en ærbar fasade unngikk å profilere seg som musikkutøvere. På 1500-tallet kunne kurtisanene leve et uavhengig liv i velstand uten å bli utsatt for større sosial fordømmelse, men på Barbara Strozzis tid var yrkesutøvernes sosiale status dalende, sannsynligvis som følge av motreformatoriske bestrebelser. Ulike satirer rettet mot akademiet og medlemmenes liberale livsførsel kan tolkes som en moralsk kritikk av den mulige profesjonen til akademiets leder.

Barbara Strozzi forble ugift og oppdro sine fire barn som enslig mor; minst tre av barna fikk hun med musikkmesénen Giovanni Paolo Vidman.

 Verk 
Det er bevart 125 enkeltverk av Strozzi, alle publisert i åtte bind mellom 1644 og 1664. Sju bind inneholder verdslig vokalmusikk som madrigaler, arier og kantater, mens det åttende, Sacri musicali affetti (1655), inneholder åndelige sanger. Strozzi skrev hovedsakelig for egen bruk, og omtrent to tredeler av stykkene hennes er for én sangstemme, to melodiinstrumenter og basso continuo. 

Komposisjonene viser at Strozzi var kjent med de vanlige stilistiske virkemidlene i sin tid; stykkene har likhetstrekk med den tidlige operaen og kan minne om læreren Francesco Cavalli, men er holdt i en mer lyrisk stil.Rosand 1986, s. 170 Sin egenart viser Strozzi framfor alt i virtuose basslinjer. Dissonansbehandlingen avviker ofte fra kontrapunktikkens regler til fordel for en tonemalerisk tekstframstilling.

Strozzi var like mye kjent for sin poetiske åre som for sitt komposisjonstalent, lyrikken er ofte poetisk og velartikulert. Mange av verkene hennes er tonesettinger av tekstene til faren og andre venetianske akademimedlemmer.

 Mottakelse 
Barbara Strozzis ry var stor i hennes egen levetid, og lenge etter hennes død oppgav komponister at Strozzis musikk var en viktig inspirasjonkilde. Hun er nevnt i Johann Gottfried Walthers Musikalisches Lexikon (1732),  François-Joseph Fétis' Biographie universelle des musiciens et bibliographie générale de la musique (2. opplag, 1884) og Hugo Riemanns Musik-Lexikon (5. opplag, 1900). 

Fra slutten av 1970-årene er Strozzis verk blitt gjenstand for omfattende utforsking, noe som har bidratt til en rekke innspillinger og framføringer.

 Publikasjoner 
 Il primo libro di madrigali, per 2–5 voci e basso continuo, op. 1 (1644)
 Cantate, ariette e duetti, per 2 voci e basso continuo, op. 2 (1651)
 Cantate e ariette, per 1–3 voci e basso continuo, op. 3 (1654)
 Sacri musicali affetti, libro I, op. 5 (1655)
 Quis dabit mihi, mottetto per 3 voci (1656)
 Ariette a voce sola, op. 6 (1657)
 Diporti di Euterpe ovvero Cantate e ariette a voce sola, op. 7 (1659)
 Arie a voce sola, op. 8 (1664)

 Litteratur 
 Isabelle Putnam Emerson: Five Centuries of Women Singers, Greenwood Publishing 2005. ISBN 9780313308109 Google Books
 Ellen Rosand:  «The Voice of Barbara Strozzi», Women Making Music, Jane Bowers og Judith Tick, (red.) Urbana, Illinois: University of Illinois Press, 1986; 168-90
 Ellen og David Rosand: "Barbara di Santa Sofia" and "Il Prete Genovese": On the identity of a portrait by Bernardo Strozzi. I Art Bulletin 63/2. 1981. s. 249-58.

 Referanser og noter 

 Eksterne lenker 




  Barbara Strozzi, hoasm.org
  Biografi, diskografi og mye annen informasjon om Barbara Strozzi , barbarastrozzi.com
  Antje Tumat: Barbara Strozzi i Projekt MUGI («musikk og kjønn på Internett»), Hochschule für Musik und Theater Hamburg

Kategori:Barokkomponister
Kategori:Italienske komponister
Kategori:Kvinnelige komponister
Kategori:Sopraner
Kategori:Personer fra Venezia